**SELETUSKIRI**

**Vabariigi Valitsuse määruse „Vabariigi Valitsuse määruste muutmine**

**seoses eriotstarbelise diislikütuse ostuõiguse rakendamisega“ eelnõu juurde**

**1. Sissejuhatus**

Määrus kehtestatakse Euroopa Liidu ühise põllumajanduspoliitika rakendamise seaduse § 98 lõike 2 ja maksukorralduse seaduse § 17 lõike 1 alusel.

Riigikogu võttis 9. märtsil 2022. a vastu vedelkütuse erimärgistamise seaduse ja Euroopa Liidu ühise põllumajanduspoliitika rakendamise seaduse muutmise seaduse, mis jõustub 15. novembril 2022. a[[1]](#footnote-2). Käesoleva eelnõuga muudetakse Vabariigi Valitsuse 6. veebruari 2015. a määrust nr 14 „Põllumajandustoetuste ja põllumassiivide registri põhimäärus“ ning Vabariigi Valitsuse 7. märtsi 2019. a määrust nr 21 „Maksukohustuslaste registri põhimäärus“.

Vedelkütuse erimärgistamise seaduse (edaspidi *VKEMS*) muudatusega (RT I, 22.03.2022, 15) seoses on vajalik muuta või välja töötada kolm rakendusakti:

1) maaeluministri määrus „Põllumajanduses kasutatava eriotstarbelise diislikütuse ostuõiguse andmine“;

2) Vabariigi Valitsuse 6. veebruari 2015. a määrus nr 14 „Põllumajandustoetuste ja põllumassiivide registri põhimäärus“;

3) Vabariigi Valitsuse 7. märtsi 2019. a määrus nr 21 „Maksukohustuslaste registri põhimäärus“.

VKEMS-i muudatuste eesmärk on vähendada põllumajandus- ja kalandussektoris kasutatava erimärgistatud diislikütuse (edaspidi *eriotstarbeline diislikütus)* väärkasutamist ja seeläbi suurendada aktsiisilaekumist. VKEMS-i kohaselt on eriotstarbelist diislikütust lubatud kasutada põllumajandustoodete tootmiseks põllumajanduses kasutatavas masinas, traktoris ja liikurmasinas ning kuivatis ja kutselisel kalapüügil.

15. novembri 2022. a jõustuv VKEMS näeb muudatusena ette, et eriotstarbelise diislikütuse ostmiseks ja kasutamiseks on vajalik eriotstarbelise diislikütuse ostuõigus (edaspidi ka *ostuõigus*). Ostuõiguse andmise otsustab Põllumajanduse Registrite ja Informatsiooni Amet (edaspidi *PRIA*). Seega igale soovijale enam aktsiisisoodustusega kütust ei müüda.

Käesoleva eelnõuga reguleeritakse põllumajandustoetuste ja põllumassiivide registrisse ning maksukohustuslaste registrisse esitavate andmete koosseisu tulenevalt eriotstarbelise diislikütuse ostmise eelduseks oleva ostuõiguse rakendamisest.

**Eelnõu ettevalmistaja**

Eelnõu ja seletuskirja on koostanud Maaeluministeeriumi maaelupoliitika ja analüüsi osakonna maamajanduse ja konkurentsipoliitika valdkonnajuht Liisa Kähr (625 6551, liisa.kahr@agri.ee) ja sama valdkonna nõunik Pirkko-Liisa Meius (625 6534, pirkko-liisa.meius@agri.ee). Eelnõu mõjude hindamise ja kaasamise küsimustes on konsulteeritud Maaeluministeeriumi strateegia- ja finantsosakonna nõuniku Aare Kasemetsaga (625 6132, aare.kasemets@agri.ee). Juriidilise ekspertiisi on eelnõule teinud Maaeluministeeriumi õigusosakonna nõunik Jaana Lepik (625 6202, jaana.lepik@agri.ee) ja eelnõu toimetas keeleliselt sama osakonna peaspetsialist Laura Ojava (625 6523, laura.ojava@agri.ee).

**2. Eelnõu sisu ja võrdlev analüüs**

Eelnõu koosneb kolmest paragrahvist.

**Eelnõu §-ga 1** muudetakse Vabariigi Valitsuse 6. veebruari 2015. a määrust nr 14 „Põllumajandustoetuste ja põllumassiivide registri põhimäärus“. Muudatus on seotud 9. märtsil 2022. a vastuvõetud ja 15. novembril 2022. a jõustuva VKEMS-iga. Nimetatud muudatuse tõttu on vajalik täiendada PRIA põllumajandustoetuste ja põllumassiivide registri andmekoosseisu.

**Eelnõu § 1 punktiga 1** täiendatakse registri pidamise eesmärki, laiendades seda eriotstarbelise diislikütuse ostuõigusega seotud tegevustega. Seetõttu täiendatakse määruse § 1 lõiget 2 tekstiosaga „, eriotstarbelise diislikütuse ostuõiguse kasutamiseks“.

**Eelnõu § 1 punktiga 2** muudetakse määruse § 4 sõnastust. Määruse § 4 reguleerib, mis juhul on registriandmetel õiguslik tähendus. Määruse §-s 4 sätestatakse, et edaspidi on andmetel õiguslik tähendus ka VKEMS-is sätestatud andmetel samas seaduses sätestatud ulatuses.

VKEMS-i § 37 lõige 4 sätestab, et põllumajandustoetuste ja põllumassiivide registri andmetel on õiguslik tähendus kahel juhul:

1) ostuõiguse kehtivuse osas;

2) ostuõiguse teostamiseks antud volituse osas.

### Eelnõu § 1 punktiga 3 täiendatakse määrust §-ga 71. Määruse § 7 loetleb, millised andmed kantakse registrisse seoses toetuse andmise ja abinõude rakendamisega. Paragrahvis 71 sätestatakse, millised andmed eriotstarbelise diislikütuse ostuõiguse kohta kantakse registrisse. VKEMS-ist tuleneb PRIA-le kohustus kontrollida isiku ostuõigust ning sellega seonduvad andmed kantakse põllumajandustoetuste ja põllumassiivide registrisse. Eriotstarbelise diislikütuse ostuõiguse kohta kantakse registrisse järgmised andmed:

1) ostuõiguse taotleja ja saaja nimi ning registrikood, andmed füüsilise isiku surma ja juriidilise isiku likvideerimise kohta;

2) ostuõiguse taotleja ja saaja kontaktandmed ning asu- ja tegevuskoha andmed;

3) ostuõiguse taotluse esitanud isiku nimi ja kontaktandmed ning esindusõiguse alus;

4) eriotstarbelise diislikütuse ostmiseks volitatud isiku nimi ja isikukood või isikukoodi puudumise korral sünniaeg ning volituse kestus;

5) taotluses esitatud andmed;

6) taotluse saabumise kuupäev;

7) andmed ostuõiguse andmise või taotluse rahuldamata jätmise kohta, taotluse rahuldamata jätmise korral selle põhjendus;

8) andmed vedelkütuse erimärgistamise seaduses sätestatud nõuete täitmise üle teostatud järelevalve kohta;

9) andmed aktsiisisoodustuse tagasinõudmise ja tagasimaksmise kohta;

10) andmed ostuõiguse kehtivuse kohta, sealhulgas andmed ostuõiguse kehtetuks tunnistamise kohta;

11) ostuõigusega seotud muud andmed.

**Eelnõu § 1 punktiga 4** täiendatakse määruse § 8 lõikega 5. Määruse § 8 reguleerib, keda loetakse registrisse andmete esitajaks. Paragrahvi 8 lisatav lõige 5 sätestab, et eriotstarbelise diislikütuse ostuõiguse andmete esitaja on ostuõiguse taotleja või ostuõigust omav isik. Kõnealune lõige kohaldub vaid eriotstarbelise diislikütuse ostuõiguse andmete suhtes.

**Eelnõu § 1 punktiga 5** täiendatakse määruse § 9 punkti 2, lisades registri alusdokumentide hulka lisaks §-des 6 ja 7 nimetatud taotlusele või pakkumusele ja nendega seotud dokumentidele ka §-s 71 nimetatud taotlused ja muud nendega seotud dokumendid.

PRIA kasutab vedelkütuse erimärgistamise seaduses sätestatud ülesannete täitmiseks ka sellised andmeid, mida põllumajandustoetuste ja põllumassiivide registrisse ei kanta. Näiteks on PRIA-l VKEMS-i § 13 kohaselt kohustus arvutada riigiabi suurus ning kanda põllumajanduses ja kutselisel kalapüügil kasutatava eriotstarbelise diislikütuse andmed konkurentsiseaduse §-s 492 sätestatud riigiabi ja vähese tähtsusega abi registrisse. Riigiabi elemendi arvutamiseks on PRIA-l vaja isikute kütusekoguse andmeid ning ostmise aegu (kuivõrd eri perioodidel kehtivad erinevad riigiabi teatised ning riigiabi ja vähese tähtsusega abi registris peab riigiabi element olema seotud konkreetse riigiabi teatisega, samuti võivad aktsiisimäärad erineda). Diislikütuse ostjate ja ostukoguste andmed saab PRIA Maksu- ja Tolliametilt.

**Eelnõu §-ga 2** muudetakse Vabariigi Valitsuse 7. märtsi 2019. a määrust nr 21 „Maksukohustuslaste registri põhimäärus“.

Seoses 9. märtsil 2022. a vastuvõetud ja 15. novembril 2022. a jõustuva VKEMS-i muutusega on vaja muuta maksukohustuslaste registri põhimäärust, täiendades kütuse käitlemise andmekogusse kantavate andmete koosseisu. Maksukohustuslaste registri põhimääruse § 31 kohaselt on kütuse käitlemise andmekogu näol tegemist maksukohustuslaste registri alamregistriga.

Eelnõuga sõnastatakse lisa 2 punkti 2 „Kütuse ostja andmed“ alapunktid 2.1 ja 2.2 järgmiselt:

„2.1. äriühingu või füüsilisest isikust ettevõtja ärinimi, riik, sidevahendid ning ostja esindaja nimi ja isikukood või isikukoodi puudumise korral sünniaeg;

2.2. registrikood;“.

Seega kehtiva määrusega võrreldes näeb eelnõu ette, et kütuse ostja registrikood kantakse kütuse käitlemise andmekogusse. Muudatus tuleneb VKEMS-i § 12 lõike 3 punktist 1.

**3. Eelnõu vastavus Euroopa Liidu õigusele**

Eelnõu on kooskõlas Euroopa Liidu õigusega.

**4. Määruse mõjud**

Mõju ettevõtjatele ja riigiasutuste töökorraldusele on hinnatud VKEMS-i muutmise käigus (RT I, 22.03.2022, 15). Teave on kättesaadav VKEMS-i eelnõu seletuskirja peatükis 6, veebilehel [Eelnõu - Riigikogu](https://www.riigikogu.ee/tegevus/eelnoud/eelnou/02d8c56e-9f14-4471-921e-b6661b845912/Vedelk%C3%BCtuse%20erim%C3%A4rgistamise%20seaduse%20ja%20Euroopa%20Liidu%20%C3%BChise%20p%C3%B5llumajanduspoliitika%20rakendamise%20seaduse%20muutmise%20seadus). Käesoleva eelnõuga täiendatakse põllumajandustoetuste ja põllumassiivide registri ning kütuse käitlemise andmekogu andmekoosseise tulenevalt VKEMS-is vastu võetud muudatustest.

Eelnõu § 1 mõjutab PRIA-t, kes on põllumajandustoetuste ja põllumassiivide registri vastutav töötleja. Eelnõu § 2 mõjutab Maksu- ja Tolliametit, kes on maksukorralduse seaduse kohaselt kütuse käitlemise andmekogu vastutav töötleja.[[2]](#footnote-3) VKEMS-is sätestatud ülesannete täitmiseks on vajalik nii põllumajandustoetuste ja põllumassiivide registri kui ka maksukohustuslaste registri alamregistri kütuse käitlemise andmekogu koosseisu täiendada. PRIA ning Maksu- ja Tolliamet on eelnõus käsitletud mõjudega arvestanud VKEMS-i muudatuste väljatöötamisel.

**5. Määruse rakendamisega seotud tegevused, vajalikud kulud ja määruse**

**rakendamise eeldatavad tulud**

Eelnõuga ei kaasne riigieelarvele lisakulusid ega -tulusid.

**6. Määruse jõustumine**

Määrus jõustub 15. novembril 2022. a samal ajal vedelkütuse erimärgistamise seaduse ja Euroopa Liidu ühise põllumajanduspoliitika rakendamise seaduse muutmise seadusega.

**7. Eelnõu kooskõlastamine, huvirühmade kaasamine ja avalik konsultatsioon**

Eelnõu esitatakse eelnõude infosüsteemis kooskõlastamiseks Rahandusministeeriumile ning saadetakse e-posti teel arvamuse avaldamiseks PRIA-le, Maksu- ja Tolliametile, MTÜ-le Eesti Õliühing ning põllumajanduse ja maaelu arengu nõukogu liikmetele[[3]](#footnote-4).

1. [Vedelkütuse erimärgistamise seaduse ja Euroopa Liidu ühise põllumajanduspoliitika rakendamise seaduse muutmise seadus 495 SE](https://www.riigikogu.ee/tegevus/eelnoud/eelnou/02d8c56e-9f14-4471-921e-b6661b845912/Vedelk%C3%BCtuse%20erim%C3%A4rgistamise%20seaduse%20ja%20Euroopa%20Liidu%20%C3%BChise%20p%C3%B5llumajanduspoliitika%20rakendamise%20seaduse%20muutmise%20seadus) [↑](#footnote-ref-2)
2. Mõjusid hinnati ka VKEMS-i muutmise käigus, teave on kättesaadav VKEMS-i eelnõu seletuskirja peatükis 6, [Eelnõu - Riigikogu](https://www.riigikogu.ee/tegevus/eelnoud/eelnou/02d8c56e-9f14-4471-921e-b6661b845912/Vedelk%C3%BCtuse%20erim%C3%A4rgistamise%20seaduse%20ja%20Euroopa%20Liidu%20%C3%BChise%20p%C3%B5llumajanduspoliitika%20rakendamise%20seaduse%20muutmise%20seadus). [↑](#footnote-ref-3)
3. Põllumajanduse ja maaelu arengu nõukogu on Maaeluministeeriumi valitsemisala küsimuste lahendamiseks ning

valdkonna eest vastutavale ministrile järelduste ja ettepanekute esitamiseks moodustatud nõuandva õigusega alaline nõukogu (maaelu ja põllumajandusturu korraldamise seaduse §-d 36 ja 37). Nõukogu liikmete koosseis on

kättesaadav Maaeluministeeriumi veebilehel <https://www.agri.ee/et/pollumajanduse-ja-maaelu-arengu-noukogu>. [↑](#footnote-ref-4)